Dawson Creek - Fort St. John - Fort Nelson - Coal River Lodge - Watson Lake - Whitehorse   Alaska: Fairbanks - Denali - Anchorage    Zyt  rennt und ich hink mit mim Bricht hinderher...=)  Am 20. Juli isches vo Prince George richtig Norde gange. Oise ersti Halt haemer in Dawson Creek igleit, wo dae Alaska Highway afangt. Am noechste Tag simer uf Fort St. John gfahre und haend doet ei Nacht verbracht. Es haet sozaege nued gha, isch nume aes Doerfli am Highway gsi. Dasselbe gilt fuer Fort Nelson. Churz vor dae Liard Hotsprings haemer no aes absoluts Highlight erlebt. Gad es paar Meter nebed dae Strass isch ae Herde Bueffel am grase gsi!!!  Wow die riese Viecher sind mega idruecklich gsi. Di einte sind fast so gross gsi wie oises Auto...Mer haend denn wie wild usem Auto gfoetelt und daene Buffalos bim fuettere zueglueget. Die einte Touriste sind mit Kamera und Stativ usgstiege und haend sich ca 3 Meter vor dae Buffalos igrichtet. Naja si haend Glueck gha und die Bueffel haets noed gross intressiert, dass die vor ihne stoend. Nachdem Erlebnis han i mir aes Bad idae Liard Hotsprings goennt. Die natuerliche Hotsprings sind mega schoen und es isch  herrlich entspannend idaem heisse Wasser zliege=) Am 24. Juli simer in Watson Lake acho. Leider haets graegnet, aber das isch schnell vergesse gsi woni die viile Schilder gseh han. In Watson Lake haets dae beruehmti Post Sign Forest mit ueber 60'000 Schilder vodae ganze Welt!! Es sind au uh vili Ortstafle us dae Schwiiz a daene Pfoste ghanget. Oisi Witerfahrt isch ueber die noerdliche Rocky Mountains verloffe, wo mer uh viil Geisse uf dae Strass gseh haend. Die Viecher haend ueberhaupt kei Astallt gmacht,  sich fortzbewege. So isch ois nued anders uebrig bliebe, als zwarte bis die haerzige Geisse fertig Salz vodae Strass schlecket haend...Nebed dae Geisse haemer au no aen chline Schwarzbaer gseh! Ach isch dae schnusig gsi mit sine chline Oehrli;-) Die Strecki vo Watson Lake nach Whitehorse haet ois am beste gfalle. Es haet noed sehr vili Autos unterwegs gha und sowit s'Aug haet choene luege nume Waelder! Isch eifach mega idruecklich gsi. Am 26. Juli simer a oisem Ziel in Whitehorse, Yukon acho. Mer sind doet  ae Wuche bliebe und haend oises Auto verchauft. Am 1. August isches denn mitem Bus nach Fairbanks. Nach 12 Stunde Autofahrt uf holprige Strasse simer aendli in Fairbanks, Alaska, USA acho. In Fairbanks haemer ebefalls ae Wuche verbracht und einigi Usflueg unternah. Mer sind inen Pioneer Park, ines Ice Museum, ae Gold Mine go aluege. Doet haet jede selber choene Gold waesche und mer haend tatsaechli paar munzigi Goldplaettli gfunde. Mis Gold waer $13.- wert, isch also nued gsi mitem schnelle Geld...Muess  glich heicho und mer wieder aen Job sueche=) Mitem Bush Air Mail haemer aen Flug ueber dae Artic Circle gmacht. Sind mega laessigi vier Stunde Flug gsi und mer haend die endlosi Landschaft vo Alaska bewunderet. Es isch eifach nued! Ussert See und Waelder haemer Kilometer wiit nued gseh. Alaska haet ueber 3Mio. See und besitzt 17 vodae 20 groesste Berge in Nordamerika! Oisi ATV-Tour isch au es super Erlebnis gsi! Mer sind mit daene vierraedrige-Toeff 6 Stunde lang dur Waelder grast. Leider haemer kei Tier gseh,  defuer haemer gfischet und idae Natur use nomal Gold gwaesche. Au das haet noed dae grossi Riichtum ibracht...Am 9. August isch d'Reis mitem Zug nach Denali wiitergange. Die Fahrt isch uh schoen gsi und mer haend bi Sunneschii die schoen Landschaft nomal choene bestunne. Denali isch nume aes chlises Bergdorf und liet gad nebedem Denali Nationalpark. Doet haemer ae 8-stuendigi Busfahrt im Nationalpark unternah. Die Landschaft isch wieder ganz anders gsi, als d'Umgebig vo Fairbanks. Chance zum dae Mount  McKinley gseh liet nume bi 25%, hingege Chance zum aen Grizzlybaer gseh liet bi 95%!! Mer haend riese Glueck und absolut genials Wetter gha, so dass mer dae 6'194 Meter hochi Berg i sinere volle Pracht gseh haend! Wow dae Mount McKinley isch oepis vom Schoenste won i uf dae ganze Reis gseh han, eifach idruecklich! Mer haend au die 95% Chance wahr gnah und aen Grizzly entdeckt=) Ca 20 Meter nebedem Bus isch aen grosse Grizzly friedlich am grase gsi. Am 12. August haets nu so graegnet und mer sind froh gsi,  haemer choene mitem Zug wiiterfahre. Am Abig simer in Anchorage itroffe, wo bereits oise letzti Stopp in Alaska gsi isch. Doet haemer ois nomal uf Souvenirjagd gmacht und ae Schifffahrt vo Seward us unternah. Leider isch s'Wetter noed schoen gsi, aber das isch mer au glich gsi, wo mer vier Orcas gsichtet haend! Natuerli springend Wale noed, wenn Touriste mit dae Kamera bereit stoend (!). Aber daene nu scho bim schwuemme zuezluege, isch uh schoen gsi. Mer sind denn zumene Gletscher gfahre, wo ab und zue Iis is  Wasser broecklet isch. Nebed dae Orcas haemer au Seerobene, Puffins (aen Vogel wo chli aehnlich usgseht wie aen Pinguin) und nomal aen Wal gseh. Tja und denn isch bereits dae 21. August gsi und mer haend muesse is Flug nach Vancouver istiege. In Vancouver simer ois vorcho wie Dihei=) Mer haend ois wie Iheimischi idae Stadt uskennt. D'Andrea und ich sind beidi aen Bsuech bi oisne Homestayfamilies go mache. Si haend uh froid gha und es isch kul gsi si Familie nomal gseh. Am 23. August, am Morge am Fuefi han i  mi vodae Andrea verabschiedet und bin denn scho wieder am Flughafe gstande. Mitem Flugi isches denn nach Toronto gange und vo doet us nach Charlottetown, Prince Edward Island. Todmued nach dem ganze Tag fluege bin i im Backpacker acho. Am noechste Tag ha mer Zyt chli in Downtown vo Charlottetown vertriebe und uf d'Eltere gwartet. Am zwei haemer ois im Visitor Center troffe und haend ois uf Suechi nachere Accommodation gmacht. Am noechste Tag haemer ae Rundfahrt adae Nordkueste vo PEI gmacht. Die  Duenelandschaft isch voellig anders als zu dae Landschaft im Weste vo Kanada. Am Sunntig simer ueber Confederation Bridge nach New Brunswick gfahre wo mer in Richibucto uebernachtet haend. Huet gats bi heiss-schwuele Temperature wiiter Richtig Norde ue...    Liebs Gruessli usem Oste vo Kanada  Martina mit Mami und Papi=)